पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से बचाव के रूप में वैक्सीन विकल्प होने से वैक्सीनेशन के लिए सेंटरों पर लोगों की भीड़ उमड़ रही है। मगर अब टीकाकरण की रफ्तार को गति देने में वैक्सीन की कमी बड़ी बाधा बन रही है। सेंटरों पर अब केवल 18 से 44 आयु वालों के पहली और 45 से ज्यादा आयु के लोगों के लिए दूसरी डोज लगाने को ही वैक्सीन उपलब्ध है।
मंगलवार को जिले के 23 सेंटरों पर 18 से ज्यादा आयु में 1962 युवाओं ने वैक्सीन लगवाई। जबकि वैक्सीन नहीं होने से 45 से ज्यादा आयु के लोगों को पहली डोज नहीं लग पाई। सिर्फ सिविल अस्पताल में ही कुछ को पहली डोज लगाई गई। 45 से ज्यादा आयु के लोगों के लिए कोविशील्ड की 6 हजार डोज आने पर उनको दूसरी डोज लगाने का काम जारी रहा।
बिना रजिस्ट्रेशन किसी को टीका नहीं
डीआईओ डॉ. अशोक कुमार ने बताया कि अब वैक्सीनेशन गाइडलाइन में थोड़ा बदलाव हुआ है। अब 45 से ज्यादा आयु के व्यक्तियों को भी वैक्सीन के लिए रजिस्ट्रेशन के साथ ही अपॉइंटमेंट लेना जरूरी है। सीधे सेंटर पर पहुंचे तो वे टीका नहीं लगवा पाएंगे। इसके अलावा वैक्सीन नहीं होने से 45 से ज्यादा आयु के व्यक्तियों को बुधवार को पहली डोज नहीं लग पाएगी। वैक्सीन के आने पर ही उनके लिए ऑनलाइन पोर्टल स्लॉट खोला जाएगा।
उत्साह
टीके के लिए लग रही होड़ : वैक्सीनेशन का हाल ऐसा है कि अब टीका लगवाने वाले ज्यादा पहुंचे रहे हैं, जबकि वैक्सीन कम पड़ रही है। लोगों में वैक्सीन को लेकर होड़ लगी है। 18 से 44 आयु में तो रजिस्ट्रेशन के बाद जैसे ऑनलाइन पोर्टल स्लॉट खुलता है तो वह मात्र 10 से 15 मिनट में ही बुक हो जाता है। इसके अलावा सेंटरों पर इतनी भीड़ लग रही है कि टीकाकरण के लिए लोग सोशल डिस्टेंस भी भूल रहे हैं।
महत्वपूर्ण प्वाइंट
45 प्लस को दूसरा टीका लगाने के लिए 6 हजार कोविशील्ड डोज मिली
मंगलवार को 6 हजार कोविशील्ड की डोज भी मिली है, लेकिन वह 45 वर्ष से ज्यादा आयु के व्यक्तियों को दूसरी डोज लगाने के लिए रिजर्व में रखी गई हैं। इस कैटेगरी में पहली डोज वैक्सीन मिलने पर ही लग पाएगी।
नाहड़ में 80 युवाओं को लगी वैक्सीन
सीएचसी नाहड़ में राजकीय महाविद्यालय कोसली के उप प्राचार्य डॉ. विवेक यादव ने वैक्सीन लगवाकर युवाओं को कोरोना हराने का संदेश दिया। केंद्र प्रभारी एसएमओ डॉ. सुरेंद्र यादव के नेतृत्व में डॉ. प्रीति व टीम सदस्यों वैक्सीनेटर कुसुमलता, सब सेंटर सुरेहली फार्मासिस्ट भगत सिंह व युधिष्ठिर की टीम ने 80 युवाओं को वैक्सीन लगाई। दीपक गर्ग, विजेंद्र राव व मनीष की टीम ने 60 लोगों के कोरोना सैंपल लिए।
बिना टीका लगवाए मिला टीकाकरण का मैसेज
कुछ लोगों को बिना टीका लगवाए ही मैसेज मिलने की भी शिकायत है। भारतीय स्कूल नांगलमूंदी के डायरेक्टर दीपक ने बताया कि उनका पीएचसी सीहा में टीका लगवाने के लिए 3 मई का अपॉइंटमेंट था। फीवर आने के कारण वे वैक्सीन लगवाने नहीं पहुंच पाए। दोपहर बाद 1.40 बजे उनके पास मैसेज मिला कि उनका टीकाकरण हो गया और अब उनको दूसरी डोज लगनी है।
जब उन्होंने री-शेड्यूल किया तो वह भी नहीं हो पाया। इस बारे में अधिकारियों ने बताया कि फिलहाल पोर्टल नया है। ऐसे में तकनीकी खामी के कारण भी ऐसा हो सकता है कि कोई टीका लगवाने नहीं पहुंचा और उनको टीका लगने का मैसेज मिल गया। उनकी समस्या का भी समाधान किया जा रहा है। वे पोर्टल को लॉग इन करके फिर से रीशेड्यूल करके अपॉइंटमेंट ले सकेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn